
Projektas  (2)  

LIETUVOS RESPUBLIKOS
MEDICINOS PRAKTIKOS ĮSTATYMO NR. I-1555 2 IR 3 STRAIPSNIŲ PAKEITIMO ĮSTATYMAS

2017 m.                      d. Nr.
Vilnius
1 straipsnis. 2 straipsnio pakeitimas
1. Papildyti 2 straipsnį 51 dalimi: 
„51. Jaunesnysis gydytojas rezidentas – gydytojas rezidentas, studijuojantis pirmame medicinos rezidentūros kurse pagal medicinos rezidentūros studijų programą, kurios apimtis (trukmė) yra mažiau kaip ketveri metai, ar studijuojantis pirmame arba antrame medicinos rezidentūros kurse pagal medicinos rezidentūros studijų programą, kurios apimtis (trukmė) yra ketveri arba daugiau metų.“
2. Pripažinti netekusia galios 2 straipsnio 16 dalį. 
3. Papildyti 2 straipsnį 21 dalimi:
„21. Vyresnysis gydytojas rezidentas – gydytojas rezidentas, studijuojantis antrame ar aukštesniame medicinos rezidentūros kurse pagal medicinos rezidentūros studijų programą, kurios apimtis (trukmė) yra mažiau kaip ketveri metai, ar studijuojantis trečiame ar aukštesniame medicinos rezidentūros kurse pagal medicinos rezidentūros studijų programą, kurios apimtis (trukmė)  yra ketveri arba daugiau metų.“

2 straipsnis. 3 straipsnio pakeitimas
1. Pakeisti 3 straipsnio pavadinimą ir jį išdėstyti taip:
„3 straipsnis. Gydytojo rengimas, profesinių kvalifikacijų įgijimas ir gydytojo rezidento bazinis darbo užmokestis (mėnesinė alga)“.
2. Pakeisti 3 straipsnio 4 dalį ir ją išdėstyti taip:
„4. Medicinos rezidentūrą sudaro teorinis kursas ir gydytojo rezidento profesinės veiklos praktika. Rezidentūros teorinį kursą organizuoja universitetas gydytojo rezidento praktikos vietoje. Profesinės veiklos praktikos metu gydytojas rezidentas, prižiūrimas gydytojo rezidento vadovo, Lietuvos Respublikos Vyriausybės nustatyta tvarka parinktoje asmens sveikatos priežiūros įstaigoje  dirba pagal terminuotą darbo sutartį gydytoju rezidentu ir įgyja medicinos praktikos specializaciją. Gydytojui rezidentui mokamas bazinis darbo užmokestis (mėnesinė alga), apskaičiuojamas atitinkamą bazinio darbo užmokesčio (mėnesinės algos) koeficientą dauginant iš pareiginės algos bazinio dydžio, nustatyto Lietuvos Respublikos valstybės ir savivaldybių įstaigų darbuotojų darbo apmokėjimo įstatyme nustatyta tvarka. Jaunesniajam gydytojui rezidentui taikomas bazinio darbo užmokesčio (mėnesinės algos) koeficientas – 4, vyresniajam gydytojui rezidentui – 4,95. Gydytojo rezidento bazinis darbo užmokestis (mėnesinė alga) mokamas iš Sveikatos apsaugos ministerijai patvirtintų valstybės biudžeto asignavimų, kurių paskirstymo asmens sveikatos priežiūros įstaigoms, kuriose vykdoma  gydytojų rezidentų profesinės veiklos praktika, naudojimo ir atsiskaitymo už juos tvarką nustato sveikatos apsaugos ministras.“

3 straipsnis. Įstatymo įsigaliojimas, įgyvendinimas ir taikymas
1. Šis įstatymas, išskyrus šio straipsnio 2 dalį, įsigalioja 2018 m. sausio 1 d.
2. Lietuvos Respublikos Vyriausybė ir Lietuvos Respublikos sveikatos apsaugos ministras iki 2017 m. gruodžio 31 d. priima šio įstatymo įgyvendinamuosius teisės aktus.
3. Gydytojams rezidentams, su kuriais asmens sveikatos priežiūros įstaigos, kuriose šie gydytojai rezidentai atlieka profesinės veiklos praktiką, sudarė darbo sutartį iki šio įstatymo įsigaliojimo ir kuriems nustatytas bazinis darbo užmokestis (mėnesinė alga) yra didesnis už šiame įstatyme nustatytą bazinį darbo užmokestį (mėnesinę algą), mokamas ne mažesnis negu iki šio įstatymo įsigaliojimo nustatytas bazinis darbo užmokestis (mėnesinė alga), kol jie dirba gydytojais rezidentais toje asmens sveikatos priežiūros įstaigoje.
4. Gydytojams rezidentams, su kuriais asmens sveikatos priežiūros įstaigos, kuriose šie gydytojai rezidentai atlieka profesinės veiklos praktiką, sudarė darbo sutartį iki šio įstatymo įsigaliojimo ir kurių bazinis darbo užmokestis (mėnesinė alga) įsigaliojus šiam įstatymui yra mažesnis negu šiame įstatyme nustatytas bazinis darbo užmokestis (mėnesinė alga), mokamas šiame įstatyme nustatytas bazinis darbo užmokestis (mėnesinė alga).


Skelbiu šį Lietuvos Respublikos Seimo priimtą įstatymą. 

